Ühismeede,

15. oktoober 1996,

mille nõukogu on vastu võtnud Euroopa Liidu lepingu artikli K.3 alusel ja mis käsitleb Euroopa Liidu liikmesriikide vahelise terrorismivastase koostöö hõlbustamiseks ettenähtud terrorismivastase eripädevuse ja -oskuste ning eriteadmiste registri loomist ja haldamist

(96/610/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli K.3 lõike 2 punkti b,

võttes arvesse Ühendkuningriigi algatust,

meenutades, et lepingu artikli K.1 lõikest 9 lähtuvalt loetakse terrorismi ärahoidmiseks ja sellega võitlemiseks tehtavat politseikoostööd liikmesriikidele ühist huvi pakkuvaks küsimuseks,

ning arvestades, et:

Euroopa Liidu Nõukogu teatas oma 15. ja 16 detsembril 1995 vastuvõetud deklaratsioonis terrorismi kohta, et terrorismi tõhusaks ärahoidmiseks ja selle vastu võitlemiseks on vaja põhjalikku koordineerimist liikmesriikide vahel;

nõukogu on arvamusel, et kuna liikmesriikide terrorismivastase tegevuse eest vastutavate asutuste vahel on juba ulatuslik tõhus koostöö, peaksid liikmesriigid püüdma seda koostööd veelgi süvendada;

siseriiklikud terrorismivastase tegevuse eest vastutavad asutused on liikmesriikidele suunatud mitmesugustele terrorismiähvardustele vastamiseks välja arendanud eripädevuse ja -oskuste ning eriteadmiste alad, mis tuleks kõikide liikmesriikide asjaomaste asutuste taotlusel ja vajadusel põhimõtteliselt neile kättesaadavaks teha;

nende eripädevuse ja -oskuste ning vastavate eriteadmiste alade registri loomine ja haldamine teeks need laiemalt ja kergemini kättesaadavaks kõikide liikmesriikide asutustele, suurendades sellega liikmesriikide terrorismivastast suutlikkust;

käesoleva ühismeetmega kavandatav register ei ole ette nähtud juba olemasolevate terrorismivastase koostöö kahe- või mitmepoolsete kokkulepete asendamiseks ega luure operatiivandmete vahetamiseks ega eelda uute struktuuride loomist nõukogus,

ON VASTU VÕTNUD KÄESOLEVA ÜHISMEETME:

Artikkel 1

1. Nõukogu määrab Ühendkuningriigi üheaastase algetapi jooksul vastutavaks terrorismivastase eripädevuse ja -oskuste ning eriteadmiste registri, edaspidi "register", koostamise, haldamise ja levitamise eest. Edaspidi vastutab selle ülesande täitmise eest nõukogu eesistujaks olev liikmesriik.

2. Määratud liikmesriik nimetab registri koostamiseks, haldamiseks ja levitamiseks konkreetse asutuse, edaspidi "registri haldaja".

Artikkel 2

1. Liikmesriigid saadavad registrisse tehtavad kanded registri haldajale.

2. Registri haldaja koostab registri liikmesriikide esitatud kannetest.

3. Registrisse tehtavate kannete esitamisel peavad liikmesriigid täiel määral arvesse võtma iga liikmesriigi kehtestatud salastatuse kategooriaid ja kaitset.

4. Seejärel vastutab registri haldaja liikmesriikide poolt hiljem esitatavate kannete alusel registrisse tehtavate muudatuste ja täienduste täpse kirjendamise eest ja juhib liikmesriikide tähelepanu nendele muudatustele ja täiendustele.

5. Registri haldaja vastutab registri kasutamise statistika eest ja esitab kaks korda aastas nõukogule aruande kava tõhususe kohta.

Artikkel 3

1. Iga liikmesriik esitab registri jaoks kanded enda väljatöötatud terrorismivastase eripädevuse ja -oskuste või eriteadmiste kohta, mille kättesaadavaks tegemist kõikidele liikmesriikidele ta peab kasulikuks.

2. Liikmesriikide esitatavad kanded, mille esitamiseks võiks kasutada nõukogus kokkulepitavaid näidisvorme, peavad sisaldama vähemalt piisavat kirjeldust iga konkreetse eripädevuse, -oskuse või eriteadmise kohta, et võimaldada liikmesriikide asjaomastel asutustel anda põhjendatud hinnang nende tõenäolise asjakohasuse kohta terrorismivastaste ülesannete täitmisel. Kannetes tuleb lisaks täpsustada, kuidas saada kiire otseühendus kas kõnealust pädevust, oskusi või teadmisi pakkuva asutusega või liikmesriigi keskse kontaktasutusega.

3. Liikmesriigid vastutavad nende kontaktandmete ajakohastamise eest, kui see on vajalik.

4. Liikmesriigid võivad ükskõik millal saata registri jaoks lisakandeid või paluda kandeid registrist välja jätta.

5. Registris ei säilitata muid isikuandmeid kui kava rakendamiseks vajalikud nimed ja kontaktandmed.

Artikkel 4

1. Igal liikmesriigil on üks registri koopia. Liikmesriigi asjaomane asutus, kes soovib kasutada registris nimetatud eripädevust, peab pöörduma selle teabe andnud liikmesriigi vastava kontaktasutuse poole.

2. Pädevust, oskust või teadmisi käsitleva kande esitanud liikmesriik võib konkreetsel juhul, kui asjaolud seda nõuavad, keelduda selle kättesaadavaks tegemisest.

3. Liikmesriigid lepivad kokku, et registri kaudu kontakti võtmisel teatavad nad nõukogus kokkulepitavad põhilised üksikasjad registri haldajale, et võimaldada registri kasulikkuse tõhusat järelevalvet.

Artikkel 5

Nõukogu teeb või nõukogus tehakse artiklitega 1, 3 ja 4 hõlmatud küsimusi käsitlevad otsused ühehäälselt.

Artikkel 6

Käesolev ühismeede avaldatakse Euroopa Ühenduste Teatajas.

Käesolev ühismeede jõustub selle avaldamise päeval.

Luxembourg, 15. oktoober 1996

Nõukogu nimel

eesistuja

B. Howlin

--------------------------------------------------